Mooinooi-skietery: Man weer in hofMatthew Benson. Foto: Molaole Montsho / ANA Matthew Benson (24) het Dinsdag in die Brits-landdroshof verskyn in verband met die beweerde skietery van drie mans op ŉ plaas in die Mooinooi-omgewing. Die saak teen Benson is tot 14 Desember uitgestel vir nadere ondersoek. Benson bly in aanhouding nadat hy op 29 September borgtog geweier is. Die staat voer aan Benson het op 2 Augustus skote op Tebogo Ndlovu (24) en twee vriende afgevuur toe hulle op sy plaas naby Mooinooi skrootmetaal wou steel. Ndlovu is glo tydens die voorval in die been geskiet. Sy vriende het hom opgetel en probeer weghardloop met hom, maar glo agtergelaat aangesien hy te swaar was. Hulle het hom onder ŉ boom gelos en na ŉ berg gehardloop en hy is sedertdien nog nie weer gesien nie. Maroela Media het vroeër berig die Noordwes-polisie het intussen ŉ R100 000-beloning uitgeloof in ŉ poging om Ndlovu op te spoor. ŉ Beloning word aangebied aan enigiemand wat Tebogo Ndlovu kan opspoor. Foto: Verskaf Benson se vriende, verloofde, Scharlene Oosthuizen (21), en haar ma, Marianna Audrey, is oortuig Ndlovu lewe nog en het sedert Benson se inhegtenisneming op 16 September geld ingesamel om ŉ beloning aan te bied aan enigiemand wat Ndlovu kan help opspoor. Hulle het ŉ beloning van R50 000 uitgeloof. Nancy Sekgobela, ŉ familielid van Ndlovu, het Dinsdag buite die hof gesê hulle soek net Ndlovu se oorskot en klere. “Hy is al ŉ lang tyd vermis.” Volgens haar het Ndlovu vir Benson baie goed geken aangesien hulle gereeld op Benson se pa se plaas was en Benson glo ook gereeld in Ndlovu se geselskap in Majakaneng was. Landdros Jethro Mosime het Benson se borgtogaansoek van die hand gewys en gesê hy kon nie die hof oortuig dat dit in die belang van geregtigheid sou wees om hom borgtog toe te staan nie. “Die aansoeker bly by sy meisie; hy het geen eiendom van sy eie nie. Daar is ŉ waarskynlikheid dat hy met die ondersoek en getuies kan inmeng,” het Mosime gesê. Lees die vorige berigte oor Matthew Benson op Maroela Media.